กำไร4.5หมื่นล.
แบงก์อู้ฟู่รวม9เดือนโกย1.31แสนล้านBBLฝีมือตก
20 ต.ค. 2555

แบงก์อู้ฟู่รวม9เดือนโกย1.31แสนล้านBBLฝีมือตก
11 แบงก์มีกำไรรวม 45,506 ล้านบาท โต 24% ในไตรมาส 3 รวม 9 เดือนรับทรัพย์ 131,319 ล้าน
ธนาคารพาณิชย์ 11 แห่ง มีกำไรสุทธิรวมทั้งสิ้น 45,506 ล้านบาท เพิ่มขึ้น 8,994 ล้านบาท หรือเติบโต 24.63% จากช่วงเดียวกันปีก่อนที่มีกำไรสุทธิ 36,512 ล้านบาท และรวม 9 เดือนปีนี้กำไรสุทธิทั้งสิ้น 131,319 ล้านบาท เพิ่มขึ้น 20,836 ล้านบาท หรือ 18.85% จากจำนวน 110,483 ล้านบาทในช่วงเดียวกันปีก่อน
ทั้งนี้ ในไตรมาส 3 ปีนี้ ธนาคารมีกำไรดีขึ้นเกือบทั้งหมด ยกเว้นบริษัท ทุนธนชาต (TCAP) กำไรลดลง 7.18% เหลือจำนวน 1,241 ล้านบาท ขณะที่ธนาคารซีไอเอ็มบี ไทย (CIMBT) มีกำไรเติบโตสูงที่สุดกว่า 228% เนื่องจากมีกำไรพิเศษ
ธนาคารไทยพาณิชย์ (SCB) มีกำไรสุทธิมากที่สุด 10,076 ล้านบาท ตามด้วยธนาคารกสิกรไทย (KBANK) กำไรสุทธิ 9,212 ล้านบาท ธนาคารกรุงไทย (KTB) 8,915 ล้านบาท และธนาคารกรุงเทพ (BBL) 7,802 ล้านบาท รวม 4 แบงก์มีกำไรสุทธิถึง 79% ของทั้งระบบ ส่วนธนาคารทหารไทย (TMB) มีกำไรโตมากกว่า 91% และธนาคารกรุงไทยกำไรโตกว่า 62% เนื่องจากผลการดำเนินงานที่ดีขึ้นเกินคาด
ด้านธนาคารกรุงเทพ มีกำไรสุทธิ 7,802 ล้านบาท เพิ่มขึ้นเพียง 3.32% ในไตรมาส 3 และรวม 9 เดือนมีกำไรสุทธิ 24,760 ล้านบาท เพิ่มขึ้น 15.56% โดยมีรายได้ดอกเบี้ยสุทธิเพิ่มขึ้น 2,327 ล้านบาท รายได้ที่มิใช่ดอกเบี้ยเพิ่มขึ้น 505 ล้านบาท และค่าใช้จ่ายจากการดำเนินงานเพิ่มขึ้น 1,977 ล้านบาท โดยสินเชื่อขยายตัวเพียง 5.4% จากสิ้นปีก่อน แต่มีสินเชื่อด้อยคุณภาพ 44,758 ล้านบาท ลดลง 586 ล้านบาท จากเดือน มิ.ย. 2555
ธนาคารมีค่าใช้จ่ายดอกเบี้ยสูงขึ้น ทำให้มีส่วนต่างอัตราดอกเบี้ยสุทธิลดลงจาก 2.75% เป็น 2.59% ในงวด 9 เดือนปีนี้
สำหรับธนาคารกรุงศรีอยุธยา (BAY) นายมาร์ค อาร์โนลด์ ประธานเจ้าหน้าที่บริหารและกรรมการผู้จัดการใหญ่ กล่าวว่า กำไรสุทธิ ไตรมาส 3 เพิ่มขึ้น 24.48% จากการขยายตัวของสินเชื่อและรายได้ค่าธรรมเนียมและบริการ ความสามารถในการรักษาส่วนต่างอัตราดอกเบี้ยสุทธิในระดับสูง 4.35% และหนี้ด้อยคุณภาพที่ลดลง 1,700 ล้านบาท จากไตรมาส 2
ด้านการซื้อขายหุ้นธนาคารพาณิชย์ในวันที่ 19 ต.ค.ที่ผ่านมา ส่วนใหญ่ราคาฟื้นตัวขึ้น และธนาคารกรุงเทพและธนาคารไทยพาณิชย์ประกาศลดอัตราดอกเบี้ยเงินกู้ลง 0.125% ซึ่งคาดว่าจะมีผลให้ส่วนต่างดอกเบี้ยสุทธิลดลง
นายนิวัฒน์ กาญจนภูมินทร์ กรรมการผู้จัดการ สมาคมตลาดตราสารหนี้ไทย เปิดเผยว่า ขณะนี้ตลาดตราสารหนี้กลับสู่ภาวะปกติแล้ว โดยนักลงทุนต่างชาติเข้าซื้อสุทธิประมาณ 1,000 ล้านบาท จากวันที่ 17 ต.ค.ที่ผ่านมาตกใจเรื่องการลดดอกเบี้ยนโยบายลดลง 0.25% เหลือ 2.75% วันนั้นต่างชาติขายสุทธิประมาณ 2,000 ล้านบาท
“เชื่อว่าเงินทุนจากต่างชาติจะยังคงไหลเข้าตลาดตราสารหนี้ไทยอยู่ เพราะดอกเบี้ยยังให้ผลตอบแทนที่สูง โดยในช่วง 9 เดือนซื้อสุทธิ 7.51 แสนล้านบาท” นายนิวัฒน์ กล่าว
สำหรับภาพรวมของตลาดหุ้นกู้ภาคเอกชน ช่วง 9 เดือนปีนี้มีมูลค่าการออกหุ้นกู้แล้ว 3.6 แสนล้านบาท ส่วนใหญ่เป็นของธนาคารพาณิชย์ และคาดว่าในช่วง 3 เดือนที่เหลือของปีนี้จะมีหุ้นกู้ออกใหม่อีก 1 แสนล้านบาท คาดว่าทั้งปีมีมูลค่ารวม 4.6 แสนล้านบาท ทำสถิติสูงสุดใหม่และเติบโตเกิน 100% จากปีที่ผ่านมามีมูลค่าการออกหุ้นกู้ประมาณ 2.1 แสนล้านบาท